text: দৈনিক জনকন্ঠ || বেগম জিয়ার স্বাস্থ্য নিয়ে ডাক্তারদের বক্তব্য সাজানো ॥ তথ্যমন্ত্রী
  বিশেষ প্রতিনিধি ॥ তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহমুদ বলেছেন, বেগম জিয়ার স্বাস্থ্য নিয়ে ডাক্তাররা যে বক্তব্য দিয়েছেন এগুলো বিএনপির শেখানো বক্তব্য। সোমবার দুপুরে সচিবালয়ে তথ্য ও সম্প্রচার মন্ত্রণালয়ের সভাকক্ষে টিভি ক্যাবল নেটওয়ার্ক অপারেটর প্রতিনিধিদের সঙ্গে বৈঠক শেষে বিএনপি নেত্রী বেগম জিয়ার স্বাস্থ্য নিয়ে ডাক্তারদের মন্তব্য প্রসঙ্গে সাংবাদিকদের প্রশ্নের জবাবে মন্ত্রী বলেন, তাদের বক্তব্যে এটি স্পষ্ট যে, ডাক্তার হিসেবে তারা যতটুকু না বক্তব্য দিয়েছেন, রাজনৈতিক উদ্দেশে বিএনপির শিখিয়ে দেয়া বক্তব্যই দিয়েছেন। আর বিবৃতিদাতাদের বেশিরভাগই বিএনপি দলীয় রাজনীতির সঙ্গে যুক্ত।
  বিএনপি এখন বেগম জিয়ার স্বাস্থ্য নিয়ে রাজনীতিটা তাদের নেতাদের কাছ থেকে ডাক্তারদের মধ্যেও নিয়ে গেছেন বলে প্রমাণিত উল্লেখ করে ড. হাছান বলেন, আমি টেলিভিশনে দেখেছি জিয়াউর রহমান ফাউন্ডেশন- জেডআরএফের নির্বাহী পরিচালক অধ্যাপক ডাঃ ফরহাদ হালিম ডোনার একটি বিবৃতি দিয়েছেন। ড্যাবের দফতর সম্পাদক ডাঃ মোঃ ফখরুজ্জামান স্বাক্ষরিত আরেকটি বিবৃতি ছিল। আরেক ডাক্তার কালকে সংবাদ সম্মেলন করেছেন। এরা প্রত্যেকেই বিএনপির দলীয় ও ঘরোয়া রাজনীতির সঙ্গে যুক্ত।